text:
в състояние да предотвратява, открива и поправя грешките и да предотвратява и открива незаконосъобразните или нередовните операции;
 iii)
 заявителят не е обект на производство по несъстоятелност;
 iv)
 през последните три години преди подаването на заявлението заявителят е изпълнявал финансовите си задължения, свързани с плащането на задълженията, събирани върху или във връзка с вноса или износа на стоки;
 v)
 заявителят докаже въз основа на отчетността и информацията, налични за последните три години преди подаването на заявлението, че е в достатъчно добро финансово състояние, за да спазва задълженията си и да изпълнява ангажиментите си с оглед на вида и обема на стопанската дейност, в т.ч. че няма отрицателни нетни активи, освен ако те могат да бъдат обезпечени;
 vi)
 заявителят може да докаже, че разполага с достатъчно финансови ресурси, за да изпълни задълженията си за референтния размер, който не е покрит от обезпечението;
 б)
 на 30 % от референтния размер, определен по реда на член 74, когато са изпълнени следните условия:
 i)
 заявителят поддържа счетоводна система, която съответства на общоприетите счетоводни принципи, които се прилагат в договарящата страна, където се намира счетоводната му отчетност, позволява митнически контрол, основан на одит, и съхранява записи на данни за минали периоди, които осигуряват одитна следа от момента, в който данните се въвеждат в съответното дело;
 ii)
 заявителят разполага с административна организация, която съответства на вида и мащаба на стопанската му дейност и е подходяща за управлението на стоковите потоци, както и със система за вътрешен контрол, която е в състояние да предотвратява, открива и поправя грешките и да предотвратява и открива незаконосъобразните или нередовните операции;
 iii)
 заявителят гарантира, че неговите отговорни служители са инструктирани да уведомяват митническите органи при констатирани трудности във връзка с изпълнението на изискванията, и въвежда процедури за информиране на митническите органи за такива трудности;
 iv)
 заявителят не е обект на производство по несъстоятелност;
 v)
 през последните три години преди подаването на заявлението заявителят е изпълнявал финансовите си задължения, свързани с плащането на задълженията, събирани върху или във връзка с вноса или износа на стоки;
 vi)
 заявителят докаже въз основа на отчетността и информацията, налични за последните три години преди подаването на заявлението, че е в достатъчно добро финансово състояние, за да спазва задълженията си и да изпълнява ангажиментите си с оглед на вида и обема на стопанската дейност, в т.ч. че няма отрицателни нетни активи, освен ако те могат да бъдат обезпечени;
 vii)
 заявителят може да докаже, че разполага с достатъчно финансови ресурси, за да изпълни задълженията си за частта от референтния размер, която не е покрита от обезпечението;
 в)
 на 0 % от референтния размер, определен по реда на член 74, когато са изпълнени следните условия:
 i)
 заявителят поддържа счетоводна система, която съответства на общоприетите счетоводни принципи, които се прилагат в договарящата страна, където се намира счетоводната му отчетност, позволява митнически контрол, основан на одит, и съхранява записи на данни за минали периоди, които осигуряват одитна следа от момента, в който данните се въвеждат в съответното дело;
 ii)
 заявителят дава на митническия орган физически достъп до своите счетоводни системи и —


text:
в съответните случаи — до търговската и транспортната си отчетност;
 iii)
 заявителят разполага с логистична система, която идентифицира стоките като стоки в свободно обращение в договарящата страна или като стоки от трета държава и — когато е целесъобразно — указва тяхното местонахождение;
 iv)
 заявителят разполага с административна организация, която съответства на вида и мащаба на стопанската му дейност и е подходяща за управлението на стоковите потоци, както и със система за вътрешен контрол, която е в състояние да предотвратява, открива и поправя грешките и да предотвратява и открива незаконосъобразните или нередовните операции;
 v)
 в съответните случаи — заявителят разполага с удовлетворителни процедури за управление на лицензите и разрешенията, издадени в съответствие с мерките на търговската политика или свързани с търговията със селскостопански продукти;
 vi)
 заявителят разполага с удовлетворителни процедури за архивиране на отчетността и информацията си, както и за защита срещу загуба на информация;
 vii)
 заявителят гарантира, че неговите отговорни служители са инструктирани да уведомяват митническите органи при констатирани трудности във връзка с изпълнението на изискванията, и въвежда процедури за информиране на митническите органи за такива трудности;
 viii)
 заявителят е въвел адекватни мерки за сигурност, които защитават компютърната му система от нерегламентиран достъп и гарантират сигурността на документацията му;
 ix)
 заявителят не е обект на производство по несъстоятелност;
 x)
 през последните три години преди подаването на заявлението заявителят е изпълнявал финансовите си задължения, свързани с плащането на задълженията, събирани върху или във връзка с вноса или износа на стоки;
 xi)
 заявителят докаже въз основа на отчетността и информацията, налични за последните три години преди подаването на заявлението, че е в достатъчно добро финансово състояние, за да спазва задълженията си и да изпълнява ангажиментите си с оглед на вида и обема на стопанската дейност, в т.ч. че няма отрицателни нетни активи, освен ако те могат да бъдат обезпечени;
 xii)
 заявителят може да докаже, че разполага с достатъчно финансови ресурси, за да изпълни задълженията си за частта от референтния размер, която не е покрита от обезпечението.
 Член 76
 Методи за използване на общо обезпечение и освобождаване от обезпечение
 Митническото учреждение по обезпечението предава на титуляря на режима следната информация:
 а)
 референтния номер на обезпечението;
 б)
 кода за достъп, свързан с референтния номер на обезпечението.
 По искане на лицето, предоставило обезпечението, митническото учреждение по обезпечението присъжда един или повече допълнителни кода за достъп до това обезпечение, които да се използват от лицето или от неговите представители.
 Член 77
 Временна забрана за използване на общо обезпечение или общо обезпечение с намален размер, включително освобождаване от обезпечение
 Използването на общо обезпечение или общо обезпечение с намален размер, включително освобождаване от обезпечение, може да бъде временно забранено в следните случаи:
 а)
 при особени обстоятелства;
 б)
 за стоките, във връзка с които е доказано извършването на измама в големи размери с използване на обезпечението.
 В приложение I се определят особените обстоятелства и измамата в големи размери и се установяват процедурните правила за налагането на временна забрана за използване на общо обезпечение или общо обезпечение с намален размер, включително освобождаване от обезпечение.
 Член 78
 Документ за поръчителство
 1.

type: contracts

jurisdiction: EU


text:
Общо обезпечение под формата на поръчителство се предоставя, като се използва образецът в приложение В4 към допълнение III. Доказателството за това поръчителство се съхранява от митническото учреждение по обезпечението за срока на валидност на обезпечението.
 2. Член 20, параграф 2 и член 22 се прилагат с необходимите изменения.
 Член 79
 Сертификати за общо обезпечение и сертификати за освобождаване от обезпечение
 1. Въз основа на разрешението митническото учреждение по обезпечението издава на титуляря на режима един или повече сертификати за общо обезпечение, съставени по образеца в приложение В5 към допълнение III, или един или повече сертификати за освобождаване от обезпечение, съставени по образеца в приложение В6 към допълнение III, така че титулярят на режима да може да представя доказателство за общо обезпечение или за освобождаване от обезпечение съгласно член 26, параграф 1, буква б).
 2. Срокът на действие на сертификатите не може да надвишава две години. Въпреки това този срок може да бъде удължен еднократно от митническото учреждение по обезпечението с не повече от две години.
 Член 80
 Отмяна и обезсилване на разрешението за използване на общо обезпечение, отмяна и прекратяване на поръчителството
 1. Параграфи 1 и 2 от член 23 се прилагат mutatis mutandis с необходимите изменения по отношение на отмяната и обезсилването на разрешението за използване на общо обезпечение или отмяната и прекратяването на поръчителството.
 2. Отмяната на разрешението за използване на общо обезпечение или за освобождаване от обезпечение от митническите органи, както и датата, от която поражда действие отмяната на поръчителството от митническото учреждение по обезпечението, или датата, от която поражда действие прекратяването на поръчителството от поръчителя, се въвеждат в системата по член 9 от митническото учреждение по обезпечението.
 3. От датата на пораждане на действие на отмяната или прекратяването по параграф 1 сертификат за общо обезпечение или сертификат за освобождаване от обезпечение, издаден по силата на член 26, параграф 1, буква б), не може да се използва за поставяне на стоките под общия транзитен режим и титулярят на режима незабавно го връща на митническото учреждение по обезпечението.
 Всяка държава съобщава на Комисията начините за идентифициране на валидните сертификати, които все още не са върнати или които са обявени за откраднати, загубени или фалшифицирани. Комисията информира за това останалите държави.
 ГЛАВА III
 Използване на пломби от специален тип
 Член 81
 Разрешение за използване на пломби от специален тип
 1. Разрешения по член 55, буква б) за използване на пломби от специален тип за транспортни средства, контейнери или опаковки, употребявани при общия транзитен режим, се издават, когато митническите органи одобрят пломбите, посочени в заявлението за разрешение.
 2. При издаването на разрешение митническият орган приема пломбите от специален тип, които са били одобрени от митническите органи на друга държава, освен ако има информация, че определена пломба не е пригодна за митнически цели.
 Член 82
 Формалности във връзка с използването на пломби от специален тип
 1. Пломбите от специален тип трябва да отговарят на изискванията по член 38, параграф 1.
 Когато пломбите са сертифицирани от компетентна организация по силата на международен стандарт ISO 17712:2013 „Товарни контейнери — механични пломби“, те се


text:
смятат за отговарящи на тези изисквания.
 При контейнерния транспорт във възможно най-голяма степен трябва да се използват пломби със защитни елементи, осигуряващи високо равнище на сигурност.
 2. Всяка пломба от специален тип трябва да има едно от следните обозначения:
 а)
 името на лицето, което е получило разрешение да я използва по силата на член 55, буква б);
 б)
 съответстващото съкращение или код, въз основа на което/който митническият орган на отправната държава може да установи кое е въпросното лице.
 3. Титулярят на режима вписва броя на пломбите от специален тип и индивидуалните им идентификационни кодове в декларацията за транзит и поставя пломбите най-късно до момента на вдигане на стоките за общия транзитен режим.
 4. Пломбите от специален тип, отговарящи на изискванията по приложение II към настоящото допълнение, изменено с Решение No 1/2008, може да продължат да се използват до по ранната от следните дати: датата на изчерпването на запасите или 1 май 2019 г.
 Член 83
 Митнически надзор върху използването на пломби от специален тип
 Митническият орган извършва следното:
 а)
 уведомява Комисията и митническите органи на другите договарящи страни за пломбите от специален тип, които са в употреба, и за пломбите от специален тип, които е решил да не одобри поради нередности или технически недостатъци;
 б)
 прави преглед на пломбите от специален тип, които са одобрени от него и са в употреба, когато получи информация, че друг орган е решил да не одобри определена пломба от специален тип;
 в)
 провежда взаимна консултация с цел постигане на обща оценка;
 г)
 следи употребата на пломбите от специален тип от страна на лицата, получили разрешение по силата на член 81.
 При необходимост договарящите страни могат по взаимно съгласие да създадат обща система за номериране и да определят употребата на общи защитни елементи и технология.
 ГЛАВА IV
 Статус на одобрен изпращач
 Член 84
 Разрешения за предоставяне на статус на одобрен изпращач за поставяне на стоки под общия транзитен режим
 Статус на одобрен изпращач по член 55, буква в) се предоставя само на заявители, които имат разрешение да предоставят общо обезпечение или да ползват освобождаване от обезпечение по силата на член 55, буква а).
 Член 85
 Съдържание на разрешението за предоставяне на статус на одобрен изпращач
 В разрешението се посочва следното:
 а)
 отправното или отправните митнически учреждения, които ще отговарят за предстоящите операции по общ транзит;
 б)
 срокът, с който разполагат митническите органи след подаване на декларацията за транзит от одобрения изпращач, за да осъществят евентуално необходимите проверки, преди стоките да бъдат вдигнати;
 в)
 мерките за идентифициране, които трябва да се предприемат, като в този случай митническите органи имат право да изискат от одобрения изпращач да постави върху транспортното средство, опаковката или опаковките одобрени от митническите органи пломби от специален тип, отговарящи на характеристиките по член 82;
 г)
 забранените категории стоки или движения на стоки;
 д)
 оперативните мерки и мерките за контрол, които одобреният изпращач трябва да спазва. В съответните случаи се посочват евентуалните специални условия, свързани с разпоредбите за транзита, които се изпълняват извън обичайното работно време на отправното или отправните митнически учреждения.
 Член 86


text:
Поставяне на стоки под общия транзитен режим от одобрен изпращач
 1. Когато одобрен изпращач възнамерява да постави стоки под общия транзитен режим, той подава декларация за транзит в отправното митническо учреждение. Одобреният изпращач няма право да започне операцията по общ транзит преди изтичането на срока, определен в разрешението по член 55, буква в).
 2. Одобреният изпращач въвежда в електронната система за транзита следните сведения:
 а)
 маршрута — когато има предписан маршрут по член 33, параграф 2;
 б)
 срока, определен по реда на член 34, в който стоките трябва да бъдат представени пред получаващото митническо учреждение;
 в)
 броя на пломбите и индивидуалните идентификационни кодове на пломбите, когато това е целесъобразно.
 3. Одобреният изпращач може да отпечата придружаващ документ за транзит само след като получи уведомлението за вдигането на стоките за общия транзитен режим от отправното митническо учреждение.
 ГЛАВА V
 Статус на одобрен получател
 Член 87
 Разрешения за предоставяне на статус на одобрен получател за получаване на стоки, придвижвани под общия транзитен режим
 Статус на одобрен получател по член 55, буква г) се предоставя само на заявители, които декларират, че редовно ще получават стоки, поставени под общ транзитен режим.
 Член 88
 Формалности във връзка със стоките, придвижвани под общия транзитен режим и получавани от одобрен получател
 1. Когато стоките пристигнат на място, определено в разрешението по член 55, буква г), одобреният получател извършва следното:
 а)
 уведомява незабавно получаващото митническо учреждение за пристигането на стоките и го известява за евентуалните нередности или инциденти по време на превоза;
 б)
 разтоварва стоките само след разрешение от страна на получаващото митническо учреждение;
 в)
 след разтоварването незабавно вписва в отчетността си резултатите от проверката и всякакви други относими сведения за разтоварването;
 г)
 уведомява получаващото митническо учреждение за резултатите от проверката на стоките и го известява за евентуални нередности в срок от три дни от получаването на разрешението за разтоварване на стоките.
 2. Когато получаващото митническо учреждение е получило уведомление за пристигането на стоките в обекта на одобрения получател, то уведомява отправното митническо учреждение за пристигането на стоките.
 3. Когато получаващото митническо учреждение е получило резултатите от проверката на стоките по параграф 1, буква г), то изпраща тези резултати на отправното митническо учреждение в срок от шест дни от доставянето на стоките на одобрения получател.
 Член 89
 Съдържание на разрешението
 1. В разрешението се посочва следното:
 а)
 получаващото или получаващите митнически учреждения, отговорни за стоките, получени от одобрения получател;
 б)
 срокът, в който одобреният получател трябва да получи от получаващото митническо учреждение разрешение да разтовари стоките;
 в)
 изключените категории стоки или движения на стоки;
 г)
 оперативните мерки и мерките за контрол, които одобреният получател трябва да спазва. В съответните случаи се посочват евентуалните специални условия, свързани с разпоредбите за транзита, които се изпълняват извън обичайното работно време на получаващото или получаващите митнически учреждения.
 2. Митническите органи посочват в разрешението дали е необходимо да бъдат предприети действия от получаващото митническо учреждение, преди одобреният получател да може да се разпорежда с получените стоки.
 Член 90
 Завършване на общия транзитен режим за стоките, получавани от одобрен получател
 1. Смята се, че


text:
титулярят на режима е изпълнил задълженията си и че общият транзитен режим е завършил по смисъла на член 48, параграф 1, когато стоките са били представени непокътнати на одобрения получател по член 55, буква г) на мястото, определено в разрешението, и в срока, определен по силата на член 34.
 2. По искане на превозвача одобреният получател издава разписка, с която се удостоверява пристигането на стоките на място, определено в разрешението по член 55, буква г) от настоящото допълнение, и която съдържа основния референтен номер (MRN) на операцията по общ транзит. Разписката се съставя по образеца в приложение Б10 към допълнение III.
 ГЛАВА VI
 Общ транзитен режим въз основа на документи на хартиен носител за стоките, превозвани с железопътен транспорт
 Раздел 1
 Общи разпоредби за използването на общия транзитен режим въз основа на документи на хартиен носител за стоките, превозвани с железопътен транспорт
 Член 91
 Железопътна товарителница CIM като декларация за транзит за общия транзитен режим въз основа на документи на хартиен носител за стоките, превозвани с железопътен транспорт
 Железопътната товарителница CIM се разглежда като декларация за транзит за общия транзитен режим въз основа на документи на хартиен носител за стоките, превозвани с железопътен транспорт, при условие че се използва за транспортни операции, извършвани от сътрудничещи си одобрени железопътни предприятия.
 Член 92
 Счетоводни служби на одобрените железопътни предприятия и митнически контрол
 1. Одобрените железопътни предприятия са длъжни да водят отчетност в счетоводните си служби и да използват в тях съвместно договорена система с цел разследване на нередности.
 2. Митническият орган на държавата, в която е установено одобреното железопътно предприятие, трябва да има достъп до данните в счетоводната служба на това предприятие.
 3. За целите на митническия контрол одобреното железопътно предприятие е длъжно да предоставя в държавата на получаване всички железопътни товарителници CIM, използвани като декларация за транзит за общия транзитен режим въз основа на документи на хартиен носител за стоките, превозвани с железопътен транспорт, на митническия орган на държавата на получаване в съответствие с разпоредбите, определени по взаимно съгласие с този орган.
 Член 93
 Титуляр на общия транзитен режим въз основа на документи на хартиен носител за стоките, превозвани с железопътен транспорт, и задължения на титуляря
 1. Титулярят на общия транзитен режим въз основа на документи на хартиен носител за стоките, превозвани с железопътен транспорт, трябва да е едно от следните:
 а)
 одобрено железопътно предприятие, което е установено в държава, приема стоки за превоз под покритието на железопътна товарителница CIM като декларация за транзит за използване на общия транзитен режим въз основа на документи на хартиен носител за стоките, превозвани с железопътен транспорт, и попълва клетка 58b от железопътната товарителница CIM, като поставя отметка „да“ и въвежда своя код по UIC;
 б)
 когато транспортната операция започва извън митническата територия на договарящите страни и стоките се въвеждат на тази митническа територия — друго одобрено железопътно предприятие, което е установено в държава и от чието име клетка 58b се попълва от железопътно предприятие от трета държава.
 2. Титулярят на този режим поема отговорността да декларира безусловно, че следващите или заместващите железопътни предприятия, които


text:
участват в операцията по общ транзит въз основа на документи на хартиен носител, също отговарят на изискванията за общия транзитен режим въз основа на документи на хартиен носител за стоките, превозвани с железопътен транспорт.
 Член 94
 Задължения на одобреното железопътно предприятие
 1. Стоките се поемат и превозват последователно от различни одобрени железопътни предприятия на национално равнище, а участващите одобрени железопътни предприятия декларират, че са солидарно отговорни пред митническия орган за всяко потенциално задължение.
 2. Независимо от задълженията на титуляря на режима, посочени в член 8, другите одобрени железопътни предприятия, които поемат стоките по време на транспортната операция и са посочени в клетка 57 от железопътната товарителница CIM, също отговарят за правилното прилагане на общия транзитен режим въз основа на документи на хартиен носител за стоките, превозвани с железопътен транспорт.
 3. В сътрудничество помежду си одобрените железопътни предприятия използват взаимно договорена система за проверка и разследване на нередностите, за придвижваните от тях стоки и отговарят за:
 а)
 разделното уреждане на транспортните разходи въз основа на информацията, която трябва да е налице за всяка операция по общ транзит за стоките, превозвани с железопътен транспорт, и за всеки месец за съответните независими одобрени железопътни предприятия във всяка държава;
 б)
 разпределението на транспортните разходи за всяка държава, на чиято територия се въвеждат стоките при операцията по общ транзит въз основа на документи на хартиен носител за стоките, превозвани с железопътен транспорт;
 в)
 плащането на съответния дял от разходите, направени от всяко от сътрудничещите си одобрени железопътни предприятия.
 Член 95
 Етикет
 Одобрените железопътни предприятия осигуряват идентифицирането на стоките, които се транспортират под общия транзитен режим въз основа на документи на хартиен носител за стоките, превозвани с железопътен транспорт, чрез етикети с пиктограма, чийто образец е поместен в приложение Б11 към допълнение III.
 При пълно натоварване етикетите се поставят или директно се отпечатват върху железопътната товарителница CIM и съответния железопътен вагон, а в останалите случаи — върху опаковката или опаковките.
 Посоченият в първия параграф етикет може да бъде заменен с печат, който възпроизвежда пиктограмата от приложение Б11 към допълнение III.
 Член 96
 Изменение на договорите за превоз
 В случай на изменение на договора за превоз, според което:
 а)
 транспортна операция, която е трябвало да завърши извън митническата територия на договаряща страна, завършва на тази територия; или
 б)
 транспортна операция, която е трябвало да завърши на митническата територия на договаряща страна, завършва извън нея,
 одобреното железопътно предприятие няма право да изпълнява изменения договор без предварителното съгласие на отправното митническо учреждение.
 Във всички останали случаи одобреното железопътно предприятие има право да изпълнява изменения договор. То е длъжно незабавно да уведоми отправното митническо учреждение за изменението.
 Раздел 2
 Движение на стоки между договарящите страни
 Член 97
 Използване на железопътната товарителница CIM
 1. Железопътната товарителница CIM се представя пред отправното митническо учреждение при транспортна операция, за която се прилага общият транзитен режим въз основа на документи на хартиен носител за стоките, превозвани с железопътен транспорт, и която започва и трябва да завърши на територията на договарящите страни.
 2. Отправното митническо учреждение вписва отчетливо в клетката, която се попълва от митницата,


text:
на екземпляри 1, 2 и 3 от железопътната товарителница CIM:
 а)
 код T1, когато стоките се движат под режим Т1;
 б)
 код T2 или T2F, според случая, когато стоките се движат под режим Т2 и според нормативните разпоредби на Съюза вписването на този код е задължително.
 Код T2 или код T2F се заверява с печата на отправното митническо учреждение.
 3. Освен в посочените в параграф 2 случаи, стоките, които се движат от една точка в Съюза до друга през територията на една или повече държави с общ транзитен режим, както и стоките, които се движат от Съюза до място на получаване в държава с общ транзитен режим, се поставят под режим Т2 при спазване на условията, които се определят от всяка държава — членка на Съюза, за целия маршрут от отправната гара до получаващата гара, без да е необходимо в отправното митническо учреждение да се представя железопътна товарителница CIM, отнасяща се до тези стоки.
 Когато стоките се движат от една точка в Съюза до друга през територията на една или повече държави с общ транзитен режим, не е необходимо да се слагат посочените в член 95 етикети.
 4. Когато транспортната операция започва в държава с общ транзитен режим, се смята, че стоките се движат под режим Т1. Ако обаче стоките трябва да се движат под режим Т2 в съответствие с разпоредбите на член 2, параграф 3, буква б) от Конвенцията, отправното митническо учреждение отбелязва върху екземпляр No 3 от железопътната товарителница CIM, че стоките, за които се отнася товарителницата, се превозват под режим Т2. В този случай в клетката, която се попълва от митницата, се вписва отчетливо код Т2 или T2F, според случая, и се поставят печатът на отправното митническо учреждение и подписът на отговорното длъжностно лице. При стоки, които се движат под режим Т1, не е необходимо върху документа да се вписва код Т1.
 5. Всички екземпляри на железопътната товарителница CIM се връщат на съответното лице.
 6. Всяка държава с общ транзитен режим може да предвиди, че стоките, които се движат под режим Т1, може да се превозват под този режим, без да е необходимо в отправното митническо учреждение да се представя железопътната товарителница CIM.
 7. За стоките по параграфи 2, 3 и 5 митническото учреждение, компетентно за гарата на получаване, действа като получаващо митническо учреждение. Ако обаче стоките се допускат за свободно обращение или се поставят под друг митнически режим на междинна гара, като получаващо митническо учреждение действа митническото учреждение, компетентно за тази гара.
 Член 98
 Мерки за идентифициране
 Ако отправното митническо учреждение не реши друго, като общо правило и с оглед на мерките за идентифициране, прилагани от одобрените железопътни предприятия, това митническо учреждение не пломбира транспортните средства или отделните опаковки, съдържащи стоките.
 Член 99
 Формалности в митническото учреждение на транзит
 Когато се прилага общият транзитен режим въз основа на документи на хартиен носител за стоките, превозвани с железопътен транспорт, в митническото учреждение на транзит не е необходимо да се извършват формалности.
 Член 100
 Формалности в получаващото митническо учреждение
 1. Когато стоките, поставени под общия транзитен режим въз


text:
основа на документи на хартиен носител за стоките, превозвани с железопътен транспорт, пристигнат в получаващото митническо учреждение, одобреното железопътно предприятие представя пред това митническо учреждение:
 а)
 стоките;
 б)
 екземпляри 2 и 3 от железопътната товарителница CIM.
 Получаващото митническо учреждение подпечатва екземпляр 2 от железопътната товарителница CIM и го връща на одобреното железопътно учреждение, като запазва екземпляр 3.
 2. Митническото учреждение, компетентно за получаващата гара, действа като получаващо митническо учреждение.
 Ако обаче стоките се допускат за свободно обращение или се поставят под друг митнически режим на междинна гара, като получаващо митническо учреждение действа митническото учреждение, компетентно за тази гара.
 3. В случая по член 97, параграф 3 в получаващото митническо учреждение не е необходимо да се извършват формалности.
 Раздел 3
 Движение на стоки към и от трети държави
 Член 101
 Движение на стоки към трети държави
 1. Разпоредбите на членове 97 и 98 се прилагат за транспортна операция, която започва на територията на договаряща страна и трябва да завърши в трета държава.
 2. Митническото учреждение, компетентно за граничната гара, през която стоките, поставени под общия транзитен режим въз основа на документи на хартиен носител за стоките, превозвани с железопътен транспорт, напускат територията на договаряща страна, действа като получаващо митническо учреждение.
 3. В посоченото митническо учреждение не е необходимо да се извършват формалности.
 Член 102
 Движение на стоки от трети държави
 1. Митническото учреждение, компетентно за граничната гара, през която стоките, поставени под общия транзитен режим въз основа на документи на хартиен носител за стоките, превозвани с железопътен транспорт, се въвеждат на територията на договаряща страна, действа като отправно митническо учреждение за транспортна операция, която започва в трета държава и трябва да завърши на територията на договаряща страна.
 В посоченото митническо учреждение не е необходимо да се извършват формалности.
 2. Митническото учреждение, компетентно за получаващата гара, действа като получаващо митническо учреждение. Ако обаче стоките се допускат за свободно обращение или се поставят под друг митнически режим на междинна гара, като получаващо митническо учреждение действа митническото учреждение, компетентно за тази гара.
 Формалностите, предвидени в член 100, се извършват в посоченото митническо учреждение.
 Член 103
 Движение на стоки през територията на договарящите страни
 1. Митническите учреждения, които трябва да действат като отправно митническо учреждение и получаващо митническо учреждение за транспортни операции, които започват и трябва да завършат в трета държава, са посочените съответно в член 101, параграф 2 и член 102, параграф 1.
 2. В отправното и в получаващото митническо учреждение не е необходимо да се извършват формалности.
 Член 104
 Митнически статус на стоките
 По отношение на стоките, превозвани в съответствие с член 102, параграф 1 или член 103, параграф 1, се смята, че се движат под режим Т1, освен ако митническият статус на съюзни стоки е установен в съответствие с разпоредбите на допълнение II.
 Раздел 4
 Други разпоредби
 Член 105
 Товарни списъци
 1. При железопътна товарителница CIM, която обхваща повече от един вагон или контейнер, може да се използват товарни списъци, изготвени по образеца в приложение Б4 към допълнение III.
 Товарният списък трябва да съдържа номера на вагона, за който се отнася железопътната


text:
товарителница СIМ, или — в съответните случаи — номера на контейнера, съдържащ стоките.
 2. За транспортните операции, които започват на територията на договарящите страни и включват едновременно стоки, които се движат под режим Т1, и стоки, които се движат под режим Т2, се изготвят отделни товарни списъци.
 Поредните номера на товарните списъци за всяка от тези две категории стоки се вписват в железопътната товарителница CIM в клетката, запазена за описанието на стоките.
 3. Товарните списъци, придружаващи железопътната товарителница CIM, представляват неразделна част от нея и имат същите правни последици.
 4. Оригиналът на товарните списъци се заверява с печата на гарата на изпращане.
 Член 106
 Обхват на стандартните режими и режимите въз основа на документи на хартиен носител за комбиниран шосейно-железопътен транспорт
 1. При операции по комбиниран шосейно-железопътен транспорт разпоредбите на членове 91—105 не изключват използването на режимите, посочени в дял II. Въпреки това разпоредбите на членове 92 и 95 се прилагат.
 2. В случаите по параграф 1, когато се изготвя железопътната товарителница CIM, в клетката за данни за придружаващите документи отчетливо се вписва сведение за използваната декларация или декларации за транзит.
 В това сведение се посочват видът на декларацията за транзит, отправното митническо учреждение, датата и регистрационният номер на всяка използвана декларация за транзит.
 Освен това екземпляр 2 от железопътната товарителница CIM се заверява от железопътното предприятие, компетентно за последната гара, за която се отнася операцията по общ транзит. Това железопътно предприятие заверява железопътната товарителница CIM, след като се увери, че транспортът на стоките е обхванат от посочената декларация или декларации за транзит.
 3. Когато стоки, превозвани с комбиниран шосейно-железопътен транспорт под покритието на една или повече декларации за транзит, съставени по реда, предвиден в дял II, се приемат от железопътните предприятия в железопътна гара и се натоварват на вагони, тези железопътни предприятия поемат отговорността за заплащане на задълженията в случай на нарушения или нередности, извършени по време на железопътния превоз, ако няма валидно обезпечение в държавата, където нарушението или нередността са били или се смята, че са били извършени, и ако не е възможно тези суми да се съберат от титуляря на режима.
 Член 107
 Одобрен изпращач и одобрен получател
 1. Ако за стоките, които одобрен изпращач по член 55, буква в) трябва да постави под общия транзитен режим въз основа на документи на хартиен носител за стоките, превозвани с железопътен транспорт, не се изисква железопътната товарителница CIM като декларация за транзит и стоките да се представят пред отправното митническо учреждение, това учреждение взема необходимите мерки, за да гарантира, че екземпляри 1, 2 и 3 от железопътната товарителница CIM са обозначени съответно с код T1, T2 или T2F.
 2. Когато стоките пристигат на мястото на одобрен получател по член 55, буква г), митническите органи могат да предвидят, че чрез дерогация от член 88 екземпляри 2 и 3 от железопътната товарителница CIM се представят пряко от одобрените железопътни предприятия или от транспортното предприятие пред получаващото митническо учреждение.
 ГЛАВА VII
 Общ транзитен режим въз основа на документи на хартиен носител за стоките, превозвани с въздушен транспорт, и общ транзитен режим въз


text:
основа на електронен манифест за стоките, превозвани с въздушен транспорт
 Член 108
 Манифест като декларация за транзит за използване на общия транзитен режим въз основа на документи на хартиен носител за стоките, превозвани с въздушен транспорт
 1. На въздушен превозвач може да бъде разрешено да използва като декларация за транзит манифест за стоките, когато той съответства по същество на формуляра, поместен в допълнение 3 към приложение 9 към Конвенцията за международно гражданско въздухоплаване, съставена в Чикаго на 7 декември 1944 г.
 2. В разрешението по член 55, буква д), отнасящо се до общия транзитен режим въз основа на документи на хартиен носител за стоките, превозвани с въздушен транспорт, се посочват формата на манифеста и отправните и получаващите летища за операциите по общ транзит. Въздушният превозвач, получил разрешение за този режим съгласно член 55, буква д), изпраща заверено копие на това разрешение на компетентните митнически органи на всяко съответно летище.
 3. Когато транспортна операция обхваща стоки, които се движат под режим Т1, и стоки, които се движат под режим Т2, между специална данъчна територия и друга част от митническата територия на Съюза, която не е специална данъчна територия, тези стоки се посочват в отделни манифести.
 Член 109
 Формалности, които трябва да се извършат от въздушния превозвач
 1. Въздушният превозвач вписва в манифеста следната информация:
 а)
 код T1, когато стоките се движат под режим Т1;
 б)
 код T2 или T2F, според случая, когато стоките се движат под режим Т2 и според нормативните разпоредби на Съюза вписването на този код е задължително;
 в)
 наименованието на въздушния превозвач, който превозва стоките;
 г)
 номера на полета;
 д)
 датата на полета;
 е)
 отправното летище и получаващото летище.
 2. Освен информацията, които се изисква по параграф 1, за всяка пратка въздушният превозвач вписва в този манифест следната информация:
 а)
 номера на въздушната товарителница;
 б)
 броя на опаковките;
 в)
 търговското описание на стоките, включително всички подробности, необходими за тяхното идентифициране;
 г)
 брутната маса.
 3. Когато стоките са групирани, описанието им в манифеста при необходимост се заменя с вписване на думата „Consolidation“, която може да се съкрати. В такъв случай въздушните товарителници за пратките, описани в манифеста, трябва да съдържат търговското описание на стоките, включително всички подробности, необходими за тяхното идентифициране. Тези въздушни товарителници се прилагат към манифеста.
 4. Въздушният превозвач поставя дата на манифеста и го подписва.
 5. Най-малко два екземпляра от манифеста се представят на компетентните митнически органи на отправното летище, които запазват един екземпляр.
 6. Един екземпляр от манифеста се представя на компетентните митнически органи на получаващото летище.
 Член 110
 Проверка на списък от манифести, използвани като декларация за транзит на хартиен носител за стоките, превозвани с въздушен транспорт
 1. Веднъж месечно компетентните митнически органи на всяко получаващо летище заверяват списък от манифестите, изготвени от въздушните превозвачи и представени на тези органи през предходния месец, и го предават на митническите органи на всяко отправно летище.
 2. Този списък трябва да съдържа следната информация за всеки манифест:
 а)
 номера на манифеста;
 б)
 кода, идентифициращ манифеста като декларация за транзит съгласно член 109, параграф 1, букви а) и


text:
б);
 в)
 наименованието на въздушния превозвач, който е превозил стоките;
 г)
 номера на полета; и
 д)
 датата на полета.
 3. В разрешението по член 55, буква д), отнасящо се до общия транзитен режим въз основа на документи на хартиен носител за стоките, превозвани с въздушен транспорт, може да се предвиди също така, че самите въздушни превозвачи могат да предадат списъка по параграф 1 от настоящия член на компетентните митнически органи на всяко отправно летище.
 4. При констатирани нередности във връзка с информацията относно манифестите, включени в посочения списък, компетентните митнически органи на получаващото летище информират компетентните митнически органи на отправното летище, както и компетентния митнически орган, издал разрешението, като посочват по-специално въздушните товарителници за съответните стоки.
 Член 111
 Електронен манифест като декларация за транзит за използване на общия транзитен режим за стоките, превозвани с въздушен транспорт
 1. Въздушният превозвач предава манифеста, изготвен на отправното летище, на получаващото летище, като използва електронна система, която дава възможност за обмен на информация.
 2. Въздушният превозвач вписва до съответните позиции в манифеста един от следните кодове:
 а)
 код T1 — когато стоките се движат под режим Т1;
 б)
 код T2 или T2F, според случая — когато стоките се движат под режим Т2 и според нормативните разпоредби на Съюза вписването на този код е задължително;
 в)
 код TD — за стоките, които вече се движат под режим транзит. В такива случаи въздушният превозвач вписва в съответната въздушна товарителница също така код TD, сведение за използвания режим, номера и датата на декларацията за транзит или документа за прехвърляне, както и наименованието на издаващото учреждение;
 г)
 код C (равностоен на T2L) или F (равностоен на T2LF), според случая — за съюзните стоки, които не са поставени под режим транзит;
 д)
 код Х — за съюзните стоки за износ, които не са поставени под режим транзит.
 3. Манифестът трябва да съдържа и информацията по член 109, параграф 1, букви в)—е) и параграф 2.
 4. Общият транзитен режим се смята за завършен, когато манифестът, предаден чрез електронна система, която дава възможност за обмен на информация, е на разположение на компетентните митнически органи на получаващото летище и стоките са представени на тези органи.
 5. Водената от въздушния превозвач отчетност, която дава възможност на компетентните митнически органи да извършват ефективен контрол, трябва да съдържа най-малко информацията по параграфи 2 и 3.
 При необходимост компетентните митнически органи на получаващото летище предават за проверка на компетентните митнически органи на отправното летище съответните данни от манифестите, получени чрез електронна система, която дава възможност за обмен на информация.
 6. Въздушният превозвач уведомява компетентните митнически органи за всички нарушения и нередности.
 7. Компетентните митнически органи на получаващото летище уведомяват възможно най-бързо компетентните митнически органи на отправното летище и компетентния митнически орган, издал разрешението, за всички нарушения и нередности.
 ДЯЛ IV
 ЗАДЪЛЖЕНИЕ И СЪБИРАНЕ НА ЗАДЪЛЖЕНИЕТО
 ГЛАВА I
 Задължение и длъжник
 Член 112
 Възникване на задължението
 1. Задължение по смисъла на член 3, параграф 1 възниква при:
 а)
 отклонение на стоките от общия транзитен режим;
 б)
 неспазване на условие, отнасящо се до поставянето на стоките под общия


text:
транзитен режим или използването на този режим.
 2. Задължението се погасява по някой от следните начини:
 а)
 когато задължението е възникнало съгласно параграф 1, буква а) или б) и са изпълнени следните условия:
 i)
 нарушението, породило възникването на задължение, не е оказало значително влияние върху правилното действие на режима и не е представлявало опит за измама;
 ii)
 всички необходими формалности за уреждане на положението на стоките са извършени впоследствие;
 б)
 когато отклонението на стоките от общия транзитен режим или неспазването на условие, отнасящо се до поставянето на стоките под общия транзитен режим или използването на този режим, е резултат от пълното унищожаване или безвъзвратната загуба на стоките по причина, свързана с естеството на стоките, или поради непредвидими обстоятелства или непреодолима сила, или е вследствие на нареждане на митническите органи.
 Стоките се смятат за безвъзвратно загубени, когато употребата им е станала невъзможна за когото и да е.
 3. Задължението възниква към долупосочения момент:
 а)
 когато стоките са били отклонени от общия транзитен режим или от момента, в който условията за използване на този режим не са спазени или спазването им е преустановено;
 б)
 когато е била приета митническа декларация за поставянето на стоките под общия транзитен режим, ако впоследствие е установено, че условие, отнасящо се до поставянето на стоките под режима, фактически не е изпълнено.
 Член 113
 Определяне на длъжника
 1. Длъжникът е някое от следните лица:
 а)
 лицето, което е трябвало да спазва условията, отнасящи се до поставянето на стоките под общия транзитен режим или използването на този режим;
 б)
 лицето, което е знаело или според обстоятелствата е трябвало да знае, че дадено условие, предвидено в Конвенцията, не е спазено, и което е действало за сметка на лицето, задължено да спази условието, или което е участвало в деянието, довело до неизпълнението на условието;
 в)
 лицето, което е придобило или държало въпросните стоки и което е знаело или според обстоятелствата е трябвало да знае в момента на придобиването или получаването на стоките, че дадено условие, предвидено в Конвенцията или митническото законодателство, не е спазено;
 г)
 титулярят на режима.
 2. В случая по член 112, параграф 1, буква б) длъжникът е лицето, което трябва да спази условията, отнасящи се до поставянето или използването на стоките под общия транзитен режим.
 3. Когато се съставя митническа декларация за поставяне на стоките под общия транзитен режим и изискваната съгласно митническото законодателство информация, свързана с условията за поставянето на стоките под този митнически режим, се предоставя на митническите органи, което води до възникване на задължение, лицето, което е предоставило информацията, необходима за съставяне на митническата декларация, и което е знаело или според обстоятелствата е трябвало да знае, че тази информация е невярна, също е длъжник.
 4. Когато за плащането на дадена сума, съответстваща на едно задължение, има повече от един длъжник, длъжниците са солидарно отговорни за плащането на тази сума.
 Член 114
 Място на възникване на задължението
 1. Задължението възниква:
 а)
 на мястото, където са настъпили събитията, довели до неговото възникване;
 б)
 ако не е възможно да се определи това място, задължението възниква на мястото, където


text:
митническите органи установят, че стоките се намират в ситуация, при която възниква задължението.
 2. Ако стоките са били поставени под общ транзитен режим, който не е бил приключен, а мястото, където е възникнало задължението, не може да бъде определено по реда на параграф 1, букви а) и б) от настоящия член в следните срокове:
 а)
 седем месеца от най-късната дата, на която стоките е следвало да бъдат представени пред получаващото митническо учреждение, освен ако преди изтичането на посочения срок е изпратено искане по член 50 за прехвърляне на събирането на задължението до органа, отговарящ за мястото, където съгласно доказателствата, получени от митническия орган на отправната държава, са настъпили събитията, от които възниква задължението, в който случай посоченият срок се удължава най-много с един месец;
 б)
 един месец от изтичането на срока по член 49, параграф 4 за отговор от страна на титуляря на режима на искане за информация, необходима за приключване на режима, когато митническият орган на отправната държава не е бил уведомен за пристигането на стоките, а титулярят на режима е предоставил недостатъчна информация или не е предоставил информация.
 Задължението възниква или в държавата, отговаряща за последното митническо учреждение на транзит, уведомяващо отправното митническо учреждение за преминаването на границата, или — в противен случай — в държавата, отговаряща за отправното митническо учреждение.
 3. Компетентните органи по член 116, параграф 1 са органите на държавата, в която е възникнало или се смята, че е възникнало задължението в съответствие с настоящия член.
 Член 115
 Искане за прехвърляне на събирането на задължението
 1. Когато компетентните органи, които са подали уведомление за задължението, получат доказателство за мястото, където е настъпило събитието, довело до възникване на задължението, тези органи спират производството по събиране и веднага и при всички положения в определения срок изпращат всички необходими документи, в т.ч. заверено копие на доказателството, до компетентните органи на това място.
 2. Компетентните органи на това място потвърждават получаването на искането и информират компетентните органи, които са подали уведомление за задължението, дали събирането е от тяхната компетентност. Ако не бъде получен отговор в 28-дневен срок, компетентните органи, подали уведомление за задължението, възобновяват незабавно производствата по събиране, които са започнали.
 ГЛАВА II
 Действия спрямо длъжника или поръчителя
 Член 116
 Действия спрямо длъжника
 1. Компетентните митнически органи започват производство по събиране веднага след като бъдат в състояние да:
 а)
 изчислят размера на задължението; и
 б)
 определят длъжника.
 2. Тези органи уведомяват длъжника за размера на задължението по начините и в сроковете, които са задължителни в договарящите страни.
 3. Всяко задължение, за което е подадено уведомление по параграф 2, се заплаща от длъжника по начините и в сроковете, задължителни в съответните договарящи страни.
 Член 117
 Действия спрямо поръчителя
 1. При спазване на параграф 4 отговорността на поръчителя е за такъв срок, през какъвто задължението може да стане изискуемо.
 2. Когато общият транзитен режим не е приключен, митническите органи на отправната държава уведомяват поръчителя в срок от девет месеца от определения срок за представяне на стоките пред получаващото митническо учреждение, че режимът не е приключен.
 3. Когато общият транзитен режим не


text:
е приключен, митническите органи, определени в съответствие с член 114, уведомяват поръчителя в срок от три години от датата на приемане на декларацията за транзит, че той е длъжен или може да бъде задължен да заплати задължението, за което отговаря във връзка със съответната операция по общ транзитен режим, като посочват основния референтен номер (MRN) и датата на декларацията за транзит, наименованието на отправното митническо учреждение, името/фирмата на титуляря на режима и размера на задължението.
 4. Поръчителят се освобождава от неговите задължения, ако нито едно от уведомленията по параграфи 2 и 3 не е подадено до него преди изтичането на срока.
 5. Когато е подадено някое от посочените уведомления, поръчителят трябва да бъде информиран за събирането на задължението или за приключването на режима.
 Член 118
 Обмен на информация и сътрудничество при събирането
 Без да се засяга член 13а от Конвенцията и в съответствие с член 114 от настоящото допълнение, държавите си съдействат за установяване на органите, компетентни за събирането на задължението.
 Тези органи информират отправното митническо учреждение и митническото учреждение по обезпечението за всички случаи на възникване на задължение във връзка с декларациите за транзит, приети от отправното митническо учреждение, както и за предприетите спрямо длъжника действия по събиране. Освен това те информират отправното митническо учреждение за събирането на митата и таксите, за да му дадат възможност да приключи операцията по транзит.“
 Приложение I се заменя със следното:
 „ПРИЛОЖЕНИЕ I
 ПРИЛАГАНЕ НА ЧЛЕН 77
 Временна забрана за използване на общо обезпечение с намален размер или на общо обезпечение
 1. Случаи, в които може да се наложи временна забрана за използване на общо обезпечение с намален размер или на общо обезпечение:
 1.1
 Временна забрана за използване на общо обезпечение с намален размер
 По смисъла на член 77, буква а) „особени обстоятелства“ е положение, при което е установено, че в значителен брой случаи с участието на няколко титуляри на режима и с риск за правилното действие на режима, въпреки прилагането на член 65 или член 80, общото обезпечение или общото обезпечение с намален размер по член 75, букви а) или б) вече не е достатъчно, за да се гарантира плащането в определения срок на задължението, възникнало вследствие на отклоняването от общия транзитен режим на някои видове стоки.
 1.2
 Временна забрана за използване на общо обезпечение
 По смисъла на член 77, буква б) „измама в големи размери“ е положение, при което е установено, че въпреки прилагането на член 65 или член 80, общото обезпечение или общото обезпечение с намален размер по член 75, букви а) или б) вече не е достатъчно, за да се гарантира плащането в определения срок на задължението, възникнало вследствие на отклоняването от общия транзитен режим на някои видове стоки. В тази връзка се вземат предвид обемът на отклонените стоки и обстоятелствата при отклоняването им, по-специално ако са следствие от международно организирани престъпни дейности.
 2. Процедура за вземане на решение за временна забрана за използване на общо обезпечение в намален размер или на общо обезпечение
 2.1 Решението на Съвместния комитет за временна забрана за използване на общо обезпечение или общо


text:
обезпечение в намален размер при прилагането на член 77, буква а) или б) (наричано по-долу „решението“) се приема по следната процедура:
 2.1.1
 Решението може да бъде взето по искане на една или повече договарящи страни.
 2.1.2
 Когато бъде направено такова искане, договарящите страни се информират взаимно за фактите, които са установили, и проверяват дали са изпълнени условията по точка 1.1 или 1.2.
 2.2 Ако договарящите страни смятат, че тези условия са изпълнени, те представят на Съвместния комитет проекторешение за приемане по писмената процедура, описана в точка 2.3.
 2.3 Договарящата страна, която е председател на Съвместния комитет, изпраща проекторешението на другите договарящи страни.
 Ако договарящата страна, която е председател на Съвместния комитет, не получи писмени възражения от другите договарящи страни в срок от тридесет дни от датата на изпращане на проекторешението, решението се приема. Договарящата страна, която е председател на Съвместния комитет, информира другите договарящи страни за приемането на решението.
 Ако договарящата страна, която е председател на Съвместния комитет, получи възражения от една или повече договарящи страни в определения срок, тя информира другите договарящи страни.
 2.4 Всяка договаряща страна осигурява публикуването на решението.
 2.5 Решението е в сила за срок от дванадесет месеца. Съвместният комитет обаче може да реши да удължи срока на действие на решението или да го обезсили след преразглеждане от договарящите страни.
 3. Мерки за смекчаване на финансовите последици от забраната за използване на общо обезпечение
 Когато използването на общо обезпечение е временно забранено по силата на член 77, по искане от тяхна страна титулярите на общи обезпечения могат да използват еднократно обезпечение. В такъв случай се прилагат следните специални условия:
 —
 еднократното обезпечение се учредява под формата на специален документ за обезпечението, който обхваща само посочените в решението видове стоки,
 —
 това еднократно обезпечение може да се използва само в отправното митническо учреждение, посочено в документа за обезпечението,
 —
 то може да се използва за обезпечаване на няколко едновременни или последователни операции, при условие че сборът на съответните суми по текущите операции, за които режимът още не е приключен, не превишава референтния размер на еднократното обезпечение. В този случай митническото учреждение по обезпечението определя за титуляря на режима един код за първоначален достъп за обезпечението. Титулярят на режима може да определи един или повече кодове за достъп за това обезпечение, които да бъдат използвани от самия него или от неговите представители,
 —
 при всяко приключване на режима за операция по общ транзит, покрита с това еднократно обезпечение, сумата, съответстваща на тази операция, се освобождава и може да се използва повторно, за да покрие друга операция в рамките на максималния размер на обезпечението.
 4. Дерогация от решението за временна забрана за използване на общо обезпечение или на общо обезпечение с намален размер
 4.1 Титулярите на режима може да получат разрешение за използване на общо обезпечение или общо обезпечение с намален размер, за да поставят под общия транзитен режим стоки, за които се прилага решението за временна забрана, ако могат да докажат, че за въпросните видове стоки не е възникнало задължение в рамките на операциите по общ транзит, които


text:
те са извършвали през двете години, предхождащи решението, или — ако през този период са възникнали задължения — ако могат да докажат, че те са изцяло изплатени от длъжника или поръчителя в определения срок.
 За да получи разрешение да използва общо обезпечение, което е временно забранено, титулярят на режима трябва да отговаря и на условията по член 75, параграф 2, буква б).
 4.2 Разпоредбите на членове 59—72 се прилагат с необходимите изменения и за заявленията и разрешенията във връзка с дерогациите по точка 4.1.
 4.3 Когато компетентните органи предоставят дерогация, те вписват в клетка 8 в сертификата за общо обезпечение следния текст:
 „—
 ИЗПОЛЗВАНЕ БЕЗ ОГРАНИЧЕНИЯ — 99209“.“
 Приложение II се заменя със следното:
 „ПРИЛОЖЕНИЕ II
 ПРОЦЕДУРА ЗА НЕПРЕКЪСНАТОСТ НА ДЕЙНОСТТА ПРИ ОБЩ ТРАНЗИТ
 ЧАСТ I
 ГЛАВА I
 Общи разпоредби
 1. В настоящото приложение се установяват специални разпоредби за използване на процедурата за непрекъснатост на дейността по член 26, параграф 1 от допълнение I за титулярите на режима, в т.ч. одобрените изпращачи, при временен срив на:
 —
 електронната система за транзита,
 —
 компютризираната система, използвана от титулярите на режима за подаване на декларацията за общ транзит чрез средства за електронна обработка на данни, или
 —
 електронната връзка между компютризираната система, използвана от титулярите на режима за подаване на декларацията за общ транзит чрез средства за електронна обработка на данни, и електронната система за транзита.
 2. Декларации за транзит
 2.1
 Използваната при процедурата за непрекъснатост на дейността декларация за транзит се признава от всички свързани с транзитната операция страни, за да се избегнат проблеми в митническото учреждение на транзит, в получаващото митническо учреждение и при пристигане при одобрения получател. По тази причина използваните документи се свеждат до следните:
 —
 единен административен документ (ЕАД), или
 —
 ЕАД, отпечатан на обикновен лист хартия от компютризираната система на икономическия оператор, както се предвижда в приложение Б6 към допълнение III, или
 —
 придружаващ документ за транзит (ПДТ), при необходимост допълнен със списък на стоковите позиции (ССП).
 2.2
 Декларацията за транзит може да бъде допълнена с един или повече допълнителни формуляри по образеца в допълнение 3 към приложение I към Конвенцията за опростяване на формалностите при търговия със стоки, съставена в Интерлакен на 20 май 1987 г. (Конвенцията за ЕАД). Формулярите са неразделна част от декларацията. Вместо допълнителните формуляри като описателна част на писмената декларация за транзит може да се използват товарни списъци, отговарящи на условията по приложение Б5 към допълнение II и съставени по образеца в приложение Б4 към допълнение III, като те са неразделна част от декларацията.
 2.3
 За прилагането на разпоредбите на точка 2.1 от настоящото приложение декларацията за транзит се попълва в съответствие с приложение Б6 към допълнение III.
 ГЛАВА II
 Правила за изпълнение
 3. Невъзможност за използване на електронната система за транзита
 3.1
 Правилата се прилагат, както следва:
 —
 декларацията за транзит се попълва и подава в отправното митническо учреждение в екземпляри 1, 4 и 5 от ЕАД съгласно Конвенцията за ЕАД или в два екземпляра от ПДТ, при необходимост допълнени от ССП, съгласно приложения А3, А4, А5 и А6 към


text:
допълнение III;
 —
 декларацията за транзит се вписва в клетка С посредством система за номериране, различна от тази на електронната система за транзита;
 —
 процедурата за непрекъснатост на дейността се отбелязва на екземплярите на декларацията за транзит с един от печатите по образците в приложение Б7 към допълнение III, в клетка А на ЕАД или вместо основния референтен номер (MRN) и баркода на ПДТ;
 —
 одобреният изпращач трябва да изпълни всички задължения и условия относно сведенията, които се вписват в декларацията, и използването на специалния печат по точки 22—25 от настоящото приложение, като използва съответно клетки C и D;
 —
 декларацията за транзит се подпечатва или от отправното митническо учреждение — при стандартната процедура, или от одобрения изпращач — когато се прилага член 84 от допълнение I.
 3.2
 Когато е взето решение да се приложи процедурата за непрекъснатост на дейността, всички данни за транзита с местен референтен номер (LRN) или основен референтен номер (MRN), определен за транзитната операция, се заличават от електронната система за транзита въз основа на информацията, която е предоставена от лицето, подало данните за транзита в електронната система за транзита.
 3.3
 Митническият орган наблюдава използването на процедурата за непрекъснатост на дейността, за да се предотврати злоупотребата с нея.
 4. Невъзможност за използване на компютризираната система, употребявана от титулярите на режима за подаване на данните от декларацията за общ транзит чрез средства за електронна обработка на данни, или на електронната връзка между тази компютризирана система и електронната система за транзита
 Прилагат се разпоредбите на точка 3 от настоящото приложение.
 Титулярят на режима известява митническия орган, когато компютризираната му система или електронната връзка между тази компютризирана система и електронната система за транзита отново функционират и може да се използват.
 5. Невъзможност за използване на компютризираната система на одобрения изпращач или на електронната връзка между тази компютризирана система и електронната система за транзита
 При невъзможност за използване на компютризираната система на одобрения изпращач или на електронната връзка между тази компютризирана система и електронната система за транзита се прилага следната процедура:
 —
 прилагат се разпоредбите на точка 4 от настоящото приложение,
 —
 когато одобреният изпращач съставя годишно повече от 2 % от декларациите си при използване на процедурата за непрекъснатост на дейността, разрешението трябва да се преразгледа, за да се прецени дали условията продължават да се изпълняват.
 6. Набавяне на информацията от митническия орган
 В посочените в точки 4 и 5 от настоящото приложение случаи митническият орган може все пак да разреши на титуляря на режима да подаде в отправното митническо учреждение декларацията за транзит в един екземпляр (като използва ЕАД или ПДТ), за да бъде обработена чрез електронната система за транзита.
 ГЛАВА III
 Действие на процедурата
 7. Учредяване на еднократно обезпечение от поръчител
 Когато митническото учреждение по обезпечението е различно от отправното митническо учреждение, то запазва копие от документа за поръчителството. Титулярят на режима представя оригинала на документа пред отправното митническо учреждение, където той трябва да се съхранява. При необходимост отправното митническо учреждение може да поиска превод на официалния език или на един от официалните езици на съответната държава.
 8.


text:
Подписване на декларацията за транзит и задължение на титуляря на режима
 С подписването на декларацията за транзит титулярят на режима поема отговорност за:
 —
 точността на информацията, представена в декларацията,
 —
 автентичността на представените документи,
 —
 спазването на всички задължения, свързани с поставянето на стоките под режим транзит.
 9. Мерки за идентифициране
 Когато се прилага член 36, параграф 7 от допълнение I, отправното митническо учреждение вписва срещу позиция „Поставени пломби“ в клетка D („Контрол от отправното митническо учреждение“) на декларацията за транзит следния текст:
 „—
 Освободено — 99201“.
 10. Вписвания в декларацията за транзит и вдигане на стоките
 —
 Отправното митническо учреждение вписва резултатите от проверката върху всеки екземпляр на декларацията за транзит.
 —
 Ако резултатите от проверката съответстват на данните в декларацията, отправното митническо учреждение разрешава вдигането на стоките и вписва датата върху екземплярите на декларацията за транзит.
 11. Стоките, поставени под общия транзитен режим, се превозват под покритието на екземпляри 4 и 5 от ЕАД или под покритието на един екземпляр от ПДТ, дадени на титуляря на режима от отправното митническо учреждение. Екземпляр 1 от ЕАД и екземплярът от ПДТ остават в отправното митническо учреждение.
 12. Митническо учреждение на транзит
 12.1
 Превозвачът представя уведомление за транзит, съставено по образеца в приложение Б8 към допълнение III, пред всяко митническо учреждение на транзит, което съхранява това уведомление. Вместо уведомление за транзит може да се представи фотокопие на екземпляр 4 от ЕАД или фотокопие на екземпляра от ПДТ, което се съхранява от митническото учреждение на транзит.
 12.2
 Когато превозът на стоките се осъществява през митническо учреждение на транзит, което е различно от декларираното, действителното митническо учреждение на транзит уведомява отправното митническо учреждение.
 13. Представяне пред получаващото митническо учреждение
 13.1
 Получаващото митническо учреждение завежда екземплярите от декларацията за транзит, отбелязва на тях датата на пристигане и вписва сведенията за извършените проверки.
 13.2
 Транзитна операция може да завърши в учреждение, различно от обявеното в декларацията за транзит. Тогава това митническо учреждение става действително получаващо митническо учреждение.
 Когато действителното получаващо митническо учреждение е под юрисдикцията на договаряща страна, различна от тази, под чиято юрисдикция е декларираното митническо учреждение, действителното митническо учреждение вписва следния текст в клетка I („Контрол от получаващото митническо учреждение“) от декларацията за транзит като допълнение към обичайните забележки, които трябва да направи:
 „—
 Различия: митническо учреждение, където са представени стоките ...... (референтен номер на митническото учреждение) — 99203“.
 13.3
 Когато се прилага точка 13.2, втора алинея от настоящото приложение и ако декларацията за транзит съдържа долупосочения текст, действителното получаващо митническо учреждение задържа стоките под свой контрол и не позволява друго преместване освен до договарящата страна, под чиято юрисдикция се намира отправното митническо учреждение, освен при изрично разрешение от негова страна:
 „—
 Напускането на Съюза е ограничено или обвързано със заплащане на такси по силата на Регламент/Директива/Решение No ... — 99204“.
 14. Разписка
 Разписката може да бъде съставена на гърба на екземпляр 5 от ЕАД на предвиденото за целта място или по образеца, съдържащ се в приложение Б10 към допълнение III.
 15. Връщане на екземпляр 5 от ЕАД или на екземпляра от


text:
ПДТ
 Компетентният митнически орган на получаващата договаряща страна връща своевременно, най-късно в срок от 8 дни от датата на завършване на операцията, екземпляр 5 от ЕАД на митническия орган на отправната договаряща страна. Когато е използван ПДТ, екземплярът на представения ПДТ се връща при същите условия като екземпляр 5 от ЕАД.
 16. Уведомяване на титуляря на режима и алтернативно доказателство за завършване на режима
 Когато екземплярите по точка 15 от настоящото приложение не са върнати на митническия орган на отправната договаряща страна в рамките на 30 дни от изтичане на крайния срок за представяне на стоките пред получаващото митническо учреждение, този орган уведомява титуляря на режима и изисква от него да представи доказателство за правилното завършване на режима.
 17. Процедура за запитване
 17.1
 Когато в рамките на 60 дни от изтичане на срока за представяне на стоките пред получаващото митническо учреждение митническият орган на отправната договаряща страна не е получил доказателство, че режимът е завършил правилно, той незабавно изисква информацията, която е необходима за приключване на режима. Когато по време на процедурата за запитване се установи, че общият транзитен режим не може да бъде приключен, митническият орган на отправната договаряща страна определя дали е възникнало задължение.
 Ако има възникнало задължение, митническият орган на отправната договаряща страна взема следните мерки:
 —
 установява длъжника,
 —
 определя кои митнически органи отговарят за уведомяването за задължението.
 17.2
 Ако преди изтичането на тези срокове митническият орган на отправната договаряща страна получи информация, че общият транзитен режим не е завършил правилно, или има такова подозрение, той незабавно изпраща запитването.
 17.3
 Процедурата за запитване започва и когато впоследствие се установи, че доказателството за завършване на общия транзитен режим е било фалшифицирано и че процедурата за запитване е необходима за постигане на целите по точка 17.1 от настоящото приложение.
 18. Обезпечение — референтен размер
 18.1
 За прилагането на член 74 от допълнение I титулярят на режима гарантира, че съответната сума не надвишава референтния размер, като отчита и операциите, по които режимът още не е завършил.
 18.2
 Титулярят на режима уведомява митническото учреждение по обезпечението, когато референтният размер спадне под нивото, което е достатъчно за покриване на транзитните му операции.
 19. Сертификати за общо обезпечение, сертификати за освобождаване от обезпечение и ваучери за еднократно обезпечение
 19.1
 Пред отправното митническо учреждение се представя следното:
 —
 сертификат за общо обезпечение по образеца в приложение В5 към допълнение III,
 —
 сертификати за освобождаване от обезпечение по образеца в приложение В6 към допълнение III,
 —
 ваучер за еднократно обезпечение по образеца в приложение В3 към допълнение III,
 —
 в декларациите за транзит се вписват данните за сертификатите и ваучера.
 20. Специални товарни списъци
 20.1
 Митническият орган може да приеме декларацията за транзит, допълнена с товарни списъци, които не отговарят на всички изисквания по приложение Б5 към допълнение III.
 Употребата на такива списъци се разрешава само при следните условия:
 —
 когато са представени от дружества, които използват електронна система за обработка на данни за воденето на отчетността,
 —
 когато са съставени и попълнени по начин, осигуряващ безпроблемното им използване от митническия орган,
 —
 когато


text:
за всяка стокова позиция съдържат информацията, изисквана съгласно приложение Б5 към допълнение III.
 20.2
 Описателни списъци, съставени за извършването на формалностите по изпращане/износ, също може да бъдат разрешени за използване като товарни списъци по точка 20.1 от настоящото приложение, дори когато тези списъци се представят от дружества, които не използват електронна система за обработка на данни за воденето на отчетността.
 20.3
 Титулярят на режима, който използва електронна система за обработка на данни за воденето на отчетността и вече употребява специални товарни списъци, може да ги използва за операциите по общ транзит, включващи само един вид стоки, ако това улеснение е станало необходимо поради системата на титуляря на режима.
 21. Използване на пломби от специален тип
 Срещу позицията „Поставени пломби“ в клетка „D. Контрол от отправното митническо учреждение“ в декларацията за транзит титулярят на режима вписва броя на поставените пломби и индивидуалните им идентификационни кодове.
 22. Одобрен изпращач — предварителна заверка и формалности при отпътуване
 22.1
 За прилагането на точки 3 и 5 от настоящото приложение в разрешението се определя, че клетка „С. Отправно митническо учреждение“ от декларацията за транзит трябва да бъде:
 —
 подпечатана предварително с печата на отправното митническо учреждение и подписана от длъжностно лице от това учреждение, или
 —
 подпечатана от одобрения изпращач със специален печат, одобрен от компетентния орган, по образеца в приложение Б9 към допълнение III. Печатът може да бъде отпечатан предварително на формулярите, когато отпечатването е възложено на одобрена за целта печатница.
 Одобреният изпращач попълва тази клетка, като вписва датата на изпращане на стоките и определя номер на декларацията за транзит в съответствие с правилата, предвидени в разрешението.
 22.2
 Митническият орган може да изиска използване на формуляри, носещи отличителен знак като средство за идентификация.
 23. Одобрен изпращач — мерки за сигурност във връзка с печата
 Одобреният изпращач взема всички необходими мерки за сигурното съхранение на специалните печати или формулярите, подпечатани с печата на отправното митническо учреждение или със специален печат.
 Той информира митническия орган за предприетите от него мерки за сигурност по силата на първа алинея.
 23.1
 В случай на злоупотреба от страна на което и да е лице с формуляри, предварително подпечатани с печата на отправното митническо учреждение или със специален печат, одобреният изпращач отговаря (без това да засяга евентуалното възбуждане на наказателно преследване) за заплащането на митата и таксите, дължими в определена държава по отношение на стоките, превозвани под покритието на такива формуляри, освен ако докаже пред митническите органи, които са му издали разрешението, че е взел мерките, изисквани от него по точка 23.
 24. Одобрен изпращач — информация, която се вписва в декларациите
 24.1
 Не по-късно от момента на изпращане на стоките одобреният изпращач попълва декларацията за транзит и при необходимост вписва в клетка 44 маршрута, предписан по силата на член 33, параграф 2 от допълнение I, а в клетка „D. Контрол от отправното митническо учреждение“ — предписания по силата на член 34 от допълнение I срок, в който стоките трябва да се представят пред получаващото митническо учреждение, използваните мерки за идентифициране, както и следния текст:
 „—
 Одобрен изпращач — 99206“.
 24.2


text:
Когато компетентният орган на отправната договаряща страна извършва проверка на пратка преди изпращането ѝ, той вписва този факт в клетка „D. Контрол от отправното митническо учреждение“ в декларацията.
 24.3
 След изпращането на стоките екземпляр 1 от ЕАД или екземплярът от ПДТ се представя незабавно пред отправното митническо учреждение по реда, определен в разрешението. Останалите екземпляри придружават стоките в съответствие с условията, предвидени в точка 11 от настоящото приложение.
 25. Одобрен изпращач — освобождаване от подпис
 25.1
 Одобреният изпращач може да получи разрешение от митническия орган да не подписва декларациите за транзит, които са подпечатани със специалния печат, посочен в част II, глава II от настоящото приложение, и са съставени чрез електронна система за обработка на данни. Това освобождаване е обвързано с условието одобреният изпращач да е представил предварително на митническия орган писмено изявление, с което потвърждава, че е титуляр на режима за всички транзитни операции, извършвани под покритието на декларациите за транзит, подпечатани със специалния печат.
 25.2
 Декларациите за транзит, съставени по реда на точка 25.1 от настоящото приложение, включват в клетката за подпис на титуляря на режима следния текст:
 „—
 Освободен от подпис — 99207“.
 26. Одобрен получател — задължения
 26.1
 Когато стоките пристигнат на място, посочено в разрешението, одобреният получател незабавно уведомява получаващото митническо учреждение за пристигането им. Той посочва датата на пристигане, състоянието на поставените пломби (ако има такива) и евентуалните нередности във връзка с екземпляри 4 и 5 от ЕАД или екземпляра от ПДТ, които са придружавали стоките, и ги предава на получаващото митническо учреждение по реда, определен в разрешението.
 26.2
 Получаващото митническо учреждение прави вписванията, предвидени в точка 13 от настоящото приложение, в екземпляри 4 и 5 от ЕАД или в екземпляра от ПДТ.“.
 (1) Директива 95/46/ЕО на Европейския парламент и на Съвета от 24 октомври 1995 г. за защита на физическите лица при обработването на лични данни и за свободното движение на тези данни (ОВ L 281, 23.11.1995 г., стр. 31).
 (2) Решение No 1/2008 на Съвместния комитет ЕС-ЕАСТ за общ транзит от 16 юни 2008 г. за изменение на Конвенцията от 20 май 1987 г. за общ транзитен режим (ОВ L 274, 15.10.2008 г., стр. 1).
 ПРИЛОЖЕНИЕ В
 Допълнение II към Конвенцията се изменя, както следва:
 1.
 Заглавието на допълнение II се заменя със следното:
 „МИТНИЧЕСКИ СТАТУС НА СЪЮЗНИ СТОКИ И РАЗПОРЕДБИ ЗА ЕВРОТО“.
 2.
 В член 1 думите „общностния статут на стоките“ се заменят с думите „митническия статус на съюзни стоки“.
 3.
 Заглавието на Дял I се заменя със следното:
 „МИТНИЧЕСКИ СТАТУС НА СЪЮЗНИ СТОКИ“.
 4.
 В член 2, параграф 1 думите „общностния статут на стоките“ се заменят с думите „митническия статус на съюзни стоки“.
 5.
 Вмъква се следният член:
 „Член 2а
 Презумпция за митническия статус на съюзни стоки
 1. Стоките с митнически статус на съюзни стоки, които се превозват с железопътен транспорт, могат да се движат, без да са поставени под митнически режим, между две точки на митническата територия на Съюза, както и да бъдат превозвани през територията на държава с общ транзитен режим без промяна на митническия им статус, когато:


text:
—
 превозът на стоките се извършва под покритието на единен транспортен документ, издаден в държава членка,
 —
 единният транспортен документ има заверка със следния текст: „Т2 — коридор“,
 —
 транзитът през държава с общ транзитен режим се наблюдава с помощта на електронна система в тази държава,
 —
 съответното железопътно предприятие е получило от държавата с общ транзитен режим, през чиято територия се осъществява транзитът, разрешение да използва режим „Т2 — коридор“.
 2. Държавата с общ транзитен режим информира Съвместния комитет по член 14 от Конвенцията или работна група, създадена от този комитет на основание на параграф 5 от посочения член, за условията по отношение на електронната система за наблюдение и за железопътните предприятия, които са получили разрешение да използват режима по първата алинея от настоящия член.“.
 6.
 Заглавието на глава II се заменя със следното:
 „Установяване на митническия статус на съюзни стоки“.
 7.
 В член 3 думите „общностния статут на стоките“ се заменят с думите „митническия статус на съюзни стоки“.
 8.
 В член 4, параграфи 1 и 2 думите „общностния статут на стоките“ се заменят с думите „митническия статус на съюзни стоки“.
 9.
 В член 5, параграф 1 думите „общностния статут на стоките“ се заменят с думите „митническия статус на съюзни стоки“.
 10.
 Член 6 се изменя, както следва:
 а)
 В параграф 1 думите „се изготвя“ се заменят с думите „се съставя“;
 б)
 В параграф 3 думите „изготвени в съответствие с“ се заменят с думите „съставени по“ и преди думите „допълнение III“ се вмъкват думите „приложение Б4 към“;
 в)
 В параграф 4 преди думите „допълнение III“ се вмъкват думите „приложение Б5 към“.
 11.
 Не засяга българската версия.
 12.
 Заглавието на член 8 се заменя със следното:
 „Издаване на формуляр T2L“.
 13.
 В член 8, параграф 1 думите „се изготвя“ се заменят с думите „се съставя“.
 14.
 Член 9 се изменя, както следва:
 а)
 В параграф 1 думите „Общностният статут на стоките“ се заменят с думите „Митническият статус на съюзни стоки“;
 б)
 В параграф 4 след думите „се заверява от компетентното митническо учреждение“ се добавят запетая и следните думи: „ако стойността на стоките превишава 15 000 евро“;
 в)
 В параграф 5 думите „единствено за стоки с общностен статут“ се заменят с думите „единствено за съюзни стоки“.
 15.
 Член 10 се изменя, както следва:
 а)
 В параграф 1 думите „общностният статут на стоките“ се заменят с думите „митническият статус на съюзни стоки“;
 б)
 В параграф 2, втората алинея, буква е), първото тире думите „общностен статут“ се заменят с думите „митнически статус на съюзни стоки“.
 16.
 В член 11 думите „общностния статут на стоките“ се заменят с думите „митническия статус на съюзни стоки“.
 17.
 Член 12 се изменя, както следва:
 а)
 В параграф 1 думите „общностния статут на стоките“ се заменят с думите „митническия статус на съюзни стоки“;
 б)
 В параграф 2 думите „стоки с общностен статут“ се заменят с думите „съюзни стоки“.
 18.
 Член 13 се изменя, както следва:
 а)
 Заглавието се заменя със следното:
 „Стоки в багажа, пренасян от пътник“;
 б)
 Встъпителните думи се заменят със следното:
 „Когато е необходимо да


text:
бъде установен митническият статус на съюзни стоки в багажа, пренасян от пътник, или намиращи се в неговия багаж, смята се, че стоките — ако не са предназначени за търговска употреба — имат митнически статус на съюзни стоки, когато:“;
 в)
 В член 13, буква а) думите „стоки с общностен статут“ се заменят с думите „стоки с митнически статус на съюзни стоки“.
 19.
 Заглавието на раздел 4 се заменя със следното:
 „Доказателство за митническия статус на съюзни стоки, представено от одобрения издател“
 20.
 Член 14 се изменя, както следва:
 а)
 Заглавието се заменя със следното:
 „Одобрен издател“;
 б)
 В параграф 1, думата „изпращач“ се заменя с думата „издател“ и думите „общностния статут на стоките“ се заменят с думите „митническия статус на съюзни стоки“.
 21.
 Член 15 се изменя, както следва:
 а)
 В буква в) думите „изключените котегории“ се заменят с думите „изключените категории“;
 б)
 В буква г) думата „изпращач“ се заменя с думата „издател“.
 22.
 Член 16 се изменя, както следва:
 а)
 В параграф 1, уводните думи, думите „изготвянето“ се заменят с думите „издаването“;
 б)
 В параграф 1, буква б) и параграфи 2 и 3 думата „изпращач“ се заменя с думата „издател“;
 в)
 В параграф 4, думите „Одобрен изпращач“ се заменят с думите „Одобрен издател“, а във второто изречение знакът „—“ и числото „99206“ се заличават.
 23.
 Член 17 се изменя, както следва:
 а)
 В параграф 1 думата „изпращач“ се заменя с думата „издател“ и думата „изготвени“ се заменя с думата „съставени“;
 б)
 В параграф 2 думата „изпращач“ се заменя с думата „издател“ и се заличава текстът „— 99207“.
 24.
 Член 18 се изменя, както следва:
 а)
 В параграф 1 думите „изготвят“ се заменят с думите „съставят“ и думите „общностния статут на стоките“ се заменят с думите „митническия статус на съюзни стоки“;
 б)
 В параграф 3 думите „шестдесет дни“ се заменят с думите „45 дни“.
 25.
 В член 19 думата „изпращач“ се заменя с думата „издател“ и думите „две години“ се заменят с думите „три години“.
 26.
 Член 20 се изменя, както следва:
 а)
 Заглавието се заменя със следното:
 „Проверки при одобрения издател“;
 б)
 Думата „изпращачи“ се заменя с думата „издатели“.
 27.
 В член 21 думите „общностния статут на стоките“ се заменят с думите „митническия статус на съюзни стоки“.
 ПРИЛОЖЕНИЕ Г
 Допълнение III към Конвенцията се изменя, както следва:
 1.
 Заглавието на Дял I се заменя със следното:
 „ДЕКЛАРАЦИЯ ЗА ТРАНЗИТ И ФОРМУЛЯРИ ПРИ ИЗПОЛЗВАНЕ НА СРЕДСТВА ЗА ЕЛЕКТРОННА ОБРАБОТКА НА ДАННИ“.
 2.
 В член 3 думите „се изготвя в съответствие с образеца и сведенията“ се заменят с думите „се съставя по образеца в“.
 3.
 В член 4 думите „се изготвя в съответствие с образеца и указанията“ се заменят с думите „се съставя по образеца в“.
 4.
 Заглавието на Дял II се заменя със следното:
 „ФОРМУЛЯРИ, ИЗПОЛЗВАНИ ЗА:
 —
 ДОКАЗВАНЕ НА МИТНИЧЕСКИЯ СТАТУС НА СЪЮЗНИ СТОКИ,
 —
 ДЕКЛАРАЦИЯТА ЗА ТРАНЗИТ ЗА ПЪТНИЦИ,
 —
 ПРОЦЕДУРАТА ЗА НЕПРЕКЪСНАТОСТ НА ДЕЙНОСТТА ПРИ ТРАНЗИТ“.
 5.
 В член 5 параграф 1 се заменя със следното:
 „Формулярите, използвани като документи за доказване на митническия статус на съюзни стоки,


text:
се съставят по образците в Конвенцията за ЕАД, приложение I, допълнения 1—4.“.
 6.
 В член 5 параграф 2 се заменя със следното:
 „Формулярите, използвани като декларации за транзит при прилагане на процедурата за непрекъснатост на дейността при транзит или като декларации за транзит за пътници, се съставят по образеца в Конвенцията за ЕАД, приложение I, допълнение 1.“.
 7.
 В член 5, параграф 4, буква а) думите „общностния статут на стоките“ се заменят с думите „митническия статус на съюзни стоки“.
 8.
 В член 5, параграф 4, буква б) думите „аварийната процедура“ се заменят с думите „процедурата за непрекъснатост на дейността при транзит“.
 9.
 В член 6, параграф 2 думите „ОБЩНОСТЕН ТРАНЗИТ“ се заменят с думите „СЪЮЗЕН ТРАНЗИТ“.
 10.
 В член 7, параграф 1 думите „е в съответствие с образеца“ се заменят с думите „се съставя по образеца“.
 11.
 В член 8, параграф 1 думите „е в съответствие с образеца“ се заменят с думите „се съставя по образеца“.
 12.
 В член 8 параграфи 2 и 3 се заличават.
 13.
 В член 9, параграф 1 думите „се изготвя в съответствие с“ се заменят с думите „се съставя по образеца“.
 14.
 В член 9 параграфи 2 и 3 се заличават.
 ПРИЛОЖЕНИЕ Д
 Изменения на приложение А1 към допълнение III
 Приложение А1 към допълнение III към Конвенцията се изменя, както следва:
 1.
 Дял I се изменя, както следва:
 а)
 В първи и пети параграф от думите „Транзитната декларация“ се заменят с думите „Декларацията за транзит EDI“;
 б)
 В четвъртия параграф думите „отговорното лице“ се заменят с думите „титуляря на режима“.
 2.
 В Дял II глава II се изменя, както следва:
 а)
 Раздел А се изменя, както следва:
 i)
 думите „КОД ЗА ЧУВСТВИТЕЛНИ СТОКИ“ се заличават;
 ii)
 думите „ОПЕРАТОР отговорно лице“ се заменят с „ТЪРГОВЕЦ титуляр на режима“;
 iii)
 думите „ПОСТАВЕНИ ПЛОМБИ“ се заменят с „ИНФОРМАЦИЯ ЗА ПЛОМБИТЕ“;
 iv)
 в групата данни „ОБЕЗПЕЧЕНИЕ“„ОГРАНИЧЕНА ВАЛИДНОСТ (ЕО)“ се заменя с „ОГРАНИЧЕНИЕ НА ВАЛИДНОСТТА (ЕС)“ и „ОГРАНИЧЕНА ВАЛИДНОСТ (ИЗВЪН ЕО)“ се заменя с „ОГРАНИЧЕНИЕ НА ВАЛИДНОСТТА (ИЗВЪН ЕС)“;
 б)
 В раздел Б групата данни „ТРАНЗИТНА ОПЕРАЦИЯ“ се изменя, както следва:
 i)
 от полето Вид на декларацията (клетка 1) думите „член 23“ се заменят с думите „член 28“ и се заличава последното изречение „Използва се следното поле“;
 ii)
 полето „Идентификационни данни при отпътуване (клетка 18)“ се изменя, както следва:
 1)
 не засяга българската версия;
 2)
 във втората алинея думите „отговорното лице“ се заменят с думите „титуляря на режима“;
 iii)
 полето „Националност при отпътуване (клетка 18)“ се изменя, както следва:
 1)
 не засяга българската версия;
 2)
 в трета алинея думите „отговорното лице“ се заменят с думите „титуляря на режима“;
 iv)
 не засяга българската версия;
 v)
 не засяга българската версия;
 vi)
 не засяга българската версия;
 vii)
 заглавието на полето „Индикатор за език на общуване при изпращане“ се заменя с „Индикатор за език на общуване при отпътуване“;
 в)
 не засяга българската версия;
 г)
 В Раздел Б групата данни „СТОКИ“ се изменя, както следва:
 i)
 в полето „Тарифен код (клетка 33)“, втора алинея, се заличават първият знак „—“, думата „или“ между двете тирета и


text:
второто тире; и в четвърта алинея думите „страна от ЕАСТ“ се заменят с думите „държава с общ транзитен режим“;
 ii)
 заглавието и текстът в групата от по-ниско равнище се заличава „КОДОВЕ ЗА ЧУВСТВИТЕЛНИ СТОКИ (клетка 31)“;
 iii)
 не засяга българската версия;
 iv)
 в групата данни от по-ниско равнище „ПРЕДХОДНИ АДМИНИСТРАТИВНИ ДОКУМЕНТИ (клетка 40)“, първа алинея, думите „предходното митническо направление“ се заменят с думите „предходния митнически режим“ и във втора алинея думите „страна от ЕАСТ“ се заменят с думите „държава с общ транзитен режим“;
 v)
 в групата данни от по-ниско равнище „ПРЕДСТАВЕНИ ДОКУМЕНТИ/СЕРТИФИКАТИ (клетка 44)“, първа алинея, се заличават думите „регистрационните номера на контролните екземпляри Т5“;
 vi)
 в групата данни от по-ниско равнище „СПЕЦИАЛНИ БЕЛЕЖКИ (клетка 44)“, в полето „Износ от ЕО (клетка 44)“, заглавието се заменя с „Износ от ЕС (клетка 44)“ и в алинеята думата „ЕО“ се заменя с думата „ЕС“;
 vii)
 в групата данни от по-ниско равнище „СПЕЦИАЛНИ БЕЛЕЖКИ (клетка 44)“, в полето „Износ от страната (клетка 44)“, думата „ЕО“ се заменя с думата „ЕС“;
 д)
 В Раздел Б заглавието на групата данни „ОПЕРАТОР отговорно лице (клетка 50)“ се заменя с „ТИТУЛЯР НА РЕЖИМА (клетка 50)“;
 е)
 В Раздел Б групата данни „ПРЕДСТАВИТЕЛ (клетка 50)“, първа алинея, думите „отговорното лице“ се заменят с думите „титулярят на режима“;
 ж)
 В Раздел Б групата данни „МИТНИЧЕСКО УЧРЕЖДЕНИЕ, транзитно (клетка 51)“, първа алинея, думите „митническото учреждение“ се заменят с думите „планираното митническо учреждение на въвеждане“, а думите „изходното митническо учреждение“ се заменят с думите „митническото учреждение на напускане“;
 з)
 Не засяга българската версия.
 и)
 В Раздел Б групата данни „ПОСТАВЕНИ ПЛОМБИ (клетка Г)“, първа алинея, думите „отговорното лице е получило“ се заменят с думите „титулярят на режима е получил“;
 й)
 В Раздел Б групата данни „ОБЕЗПЕЧЕНИЕ“ се изменя, както следва:
 i)
 в групата данни от по-ниско равнище „РЕФЕРЕНТНИ ДАННИ ЗА ОБЕЗПЕЧЕНИЕТО“, полето „GRN (клетка 52)“, думите „гаранционното митническо учреждение“ се заменят с думите „митническото учреждение по обезпечението“ и думите „компютризираната система за транзит“ се заменят с думите „електронната система за транзита“;
 ii)
 в групата данни от по-ниско равнище „РЕФЕРЕНТНИ ДАННИ ЗА ОБЕЗПЕЧЕНИЕТО“, полето „Код за достъп“, думите „отговорното лице“ се заменят с думите „титуляря на режима“;
 iii)
 групата данни от по-ниско равнище „ОГРАНИЧЕНИЕ ВАЛИДНОСТ ЕО“ се заменя с „ОГРАНИЧЕНИЕ НА ВАЛИДНОСТТА (ЕС)“;
 iv)
 в групата данни от по-ниско равнище „ОГРАНИЧЕНИЕ ВАЛИДНОСТ ЕО“, полето „Не важи за ЕО (клетка 52)“, се заменя с „Не важи за ЕС (клетка 52)“;
 v)
 групата данни от по-ниско равнище „ОГРАНИЧЕНИЕ ВАЛИДНОСТ (ИЗВЪН ЕО)“ се заменя с „ОГРАНИЧЕНИЕ НА ВАЛИДНОСТТА (ИЗВЪН ЕС)“;
 vi)
 в групата данни от по-ниско равнище „ОГРАНИЧЕНИЕ ВАЛИДНОСТ (ИЗВЪН ЕО)“ думите „държава-членка на Европейската общност“ се заменят с думите „държава — членка на Европейския съюз“.
 Изменения на приложение А2 към допълнение III
 Приложение А2 към допълнение III към Конвенцията се изменя, както следва:
 1.
 Точка 4 се заличава.
 2.
 Точка 6 се изменя, както следва:
 а)
 в код Т2 думите „стоки на Общността“ се заменят с думите „съюзни стоки“;
 б)
 в код T2F думите „стоки на Общността“ се заменят с думите „съюзни стоки“, „митническата


text:
територия на Общността“ — с „митническата територия на Съюза“, „правилата на Общността“ — с „правилата на Съюза“;
 в)
 в код T2CIM думите „общностен статут на стоките“ се заменят с думите „съюзни стоки“, а думите „или с предавателна разписка TR“ се заличават;
 г)
 в код T2TИР думите „общностен статут на стоките“ се заменят с думите „съюзни стоки“;
 д)
 в код T2ATA думите „общностен статут на стоките“ се заменят с думите „съюзни стоки“;
 е)
 в код T2L думите „общностния статут на стоките“ се заменят с думите „митническия статус на съюзни стоки“;
 ж)
 в код T2LF думите „общностния статут на стоките“ се заменят с думите „митническия статус на съюзни стоки“, „митническата територия на Общността“ — с „митническата територия на Съюза“, „правилата на Общността“ — с „правилата на Съюза“;
 з)
 в код Т1 думите „стоки, които не са от Общността“ се заменят с думите „несъюзни стоки“.
 3.
 Точка 7 се изменя, както следва:
 а)
 на дванадесетия ред думите „(Железопътна) товарителница CIM 720“ се заменя с думите „Железопътна товарителница SMGS 722“;
 б)
 на тринадесетия ред се заличават думите „Пътен лист — SMGS 722“;
 в)
 на 24-ия ред се заличават думите „Контролен екземпляр Т5 823“;
 г)
 на 33-ия ред думите „Сертификат за произход (форма А-GSP)“ се заменят с думите „Сертификат за произход (формуляр А — ОСП)“;
 д)
 на 39-ия ред думите „Сертификат за произход, 1 EUR“ се заменят с думите „Сертификат за движение EUR.1“.
 4.
 Точка 9 се изменя, както следва:
 а)
 в DG0 думите „страна от ЕАСТ“ се заменят с думите „държава с общ транзитен режим“, а думата „ЕО“ — със „Съюза“;
 б)
 в DG1 думите „страна от ЕАСТ“ се заменят с думите „държава с общ транзитен режим“, а думата „ЕО“ — със „Съюза“.
 5.
 Точка 10 се изменя, както следва:
 а)
 на осмия ред в колона „Положение“ думите „за разстоянието от отправното митническо учреждение до гаранционното митническо учреждение“ се заменят с думите „за пътуването от отправното митническо учреждение до митническото учреждение на транзит“;
 б)
 на деветия ред в колона „Положение“ думите „приложение IV към допълнение I“ се заменят се думите „приложение I към допълнение I“;
 в)
 в колоната „Допълнителна информация“, последното тире, думите „гаранционно митническо учреждение“ се заменят с думите „митническо учреждение по обезпечението“.
 6.
 Не засяга българската версия.
 Изменения на приложение А4 към допълнение III
 Приложение А4 към допълнение III към Конвенцията се изменя, както следва:
 1.
 Не засяга българската версия.
 2.
 Вторият параграф, встъпителните думи се заменятот следното:
 а)
 не засяга българската версия;
 б)
 думите „отговорното лице“ се заменят с думите „титуляря на режима“;
 в)
 не засяга българската версия;
 г)
 не засяга българската версия.
 3.
 Точка 1 се изменя, както следва:
 а)
 В заглавието думите „Референтния номер на превоза (MRN)“ се заменят с думите „Основния референтен номер (MRN)“;
 б)
 В трета алинея думите „компетентните органи“ се заменят с думите „митническите органи“.
 4.
 В точка 2 третото тире се заменя с „— не се попълва когато има само една стокова позиция“.
 5.
 Точка 3 се изменя, както следва:
 а)
 Думите „в случай че се използва аварийната процедура“ се заменят с думите „когато се


text:
използва процедурата за непрекъснатост на дейността при транзит“;
 б)
 След последния параграф се добавя следното изречение:
 „Под „отговорно лице“ винаги се разбира „титуляр на режима“.“.
 6.
 Не засяга българската версия.
 7.
 Точка 6 се изменя, както следва:
 а)
 не засяга българската версия;
 б)
 четвърта алинея се заменя със следното:
 „Митническите органи в митническото учреждение на транзит или в получаващото митническо учреждение, според случая, са задължени да въведат в системата добавените върху придружаващия документ за транзит данни. Данните могат да бъдат въведени и от одобрения получател.“;
 в)
 пета алинея, след подзаглавието „Клетка 55: Прехвърляния на стоките на друго транспортно средство“, втора част, се заменя със следното:
 „При все това, когато стоките се превозват в контейнери, които ще се транспортират от пътни превозни средства, митническите органи могат да разрешат на титуляря на режима да не попълва клетка 18, ако логистичната схема в отправния пункт може да попречи на представянето на идентификационните данни и националността на транспортното средство при съставянето на декларацията за транзит и ако органите могат да гарантират, че изискваната информация относно транспортните средства ще бъде вписана впоследствие в клетка 55.“.
 Изменения на приложение А6 към допълнение III
 Приложение А6 към допълнение III към Конвенцията се изменя, както следва:
 1.
 Не засяга българската версия.
 2.
 В точка 4 думите „MRN — референтен номер на превоза, определен в приложение А4“ се заменят с думите „Основен референтен номер (MRN)“.
 Изменения на приложение Б1 към допълнение III
 Приложение Б1 към допълнение III към Конвенцията се изменя, както следва:
 В „Клетка 33: Тарифен код“, „Първо подразделение“, второто изречение се заменя със следното:
 „При все това в Съюза посочете осемте цифри от Комбинираната номенклатура, когато това се изисква в нормативна разпоредба на Съюза.“.
 Изменения на приложение Б2 към допълнение III
 Приложение Б2 към допълнение III към Конвенцията се изменя, както следва:
 1.
 Заглавието на приложение Б2 се заменя със следното:
 „ОБЯСНИТЕЛНА БЕЛЕЖКА ЗА ПОПЪЛВАНЕТО НА ФОРМУЛЯРИТЕ, КОИТО СЕ ИЗПОЛЗВАТ ЗА УСТАНОВЯВАНЕ НА МИТНИЧЕСКИЯ СТАТУС НА СЪЮЗНИ СТОКИ“.
 2.
 Част А „Общи разпоредби“ се изменя, както следва:
 а)
 в точка 1 думите „общностния статут на стоките“ се заменят с думите „митническия статус на съюзни стоки“;
 б)
 в точка 4 думите „подаването на нова декларация“ се заменят с думите „представянето на нов формуляр“.
 3.
 Част Б „Данни, които се вписват в отделните клетки“ се изменя, както следва:
 а)
 в клетка 33 думите „страна от ЕАСТ“ се заменят с думите „държава с общ транзитен режим“;
 б)
 в клетка 38 и в клетка 44 думите „страните от ЕАСТ“ се заменят с думите „държавите с общ транзитен режим“.
 Изменения на приложение Б3 към допълнение III
 Приложение Б3 към допълнение III към Конвенцията се изменя, както следва:
 1.
 Заглавието на приложение Б3 се заменя със следното:
 „КОДОВЕ, КОИТО ТРЯБВА ДА СЕ ИЗПОЛЗВАТ ПРИ ПОПЪЛВАНЕ НА ФОРМУЛЯРИТЕ, ИЗПОЛЗВАНИ ЗА УСТАНОВЯВАНЕ НА МИТНИЧЕСКИЯ СТАТУС НА СЪЮЗНИ СТОКИ“
 2.
 В Част А „Данни, които се вписват в отделните клетки“, „Клетка 33: Тарифен код“, „Първо подразделение“, второто изречение се заменя със следното:
 „При все това в Съюзът посочете осемте цифри от Комбинираната номенклатура, когато това се


text:
изисква в нормативна разпоредба на Съюза.“.
 Изменения на приложение Б5 към допълнение III
 Приложение Б5 към допълнение III към Конвенцията се изменя, както следва:
 1.
 В дял II, точка 1.1, първа част, думите „отговорното лице“ се заменят с думите „титулярят на режима“.
 2.
 Дял III се изменя, както следва:
 а)
 в точка 3 думите „формулярът, към който се отнася“ се заменят с думите „екземплярите от декларацията за транзит, към която се отнася“;
 б)
 точка 4 се заменя със следното:
 „При завеждането на декларацията за транзит товарният списък получава същия регистрационен номер като формулярите на декларацията за транзит, към която се отнася. Този номер се вписва с помощта на печат, съдържащ наименованието на отправното митническо учреждение, или на ръка. Когато се вписва на ръка, номерът трябва да се завери с официалния печат на отправното митническо учреждение.
 Подписът на длъжностно лице от отправното митническо учреждение на формулярите не е задължителен.“;
 в)
 в точка 5 думите „отговорното лице“ се заменят с думите „титуляря на режима“.
 Изменения на приложение Б6 към допълнение III
 Приложение Б6 към допълнение III към Конвенцията се изменя, както следва:
 1.
 Дял I се изменя, както следва:
 а)
 във втория параграф думите „отговорното лице“ се заменят с думите „титулярят на режима“;
 б)
 в третия параграф думите „отговорното лице“ се заменят с думите „титуляря на режима“.
 2.
 В Дял II, Част I „Формалности в страната на изпращане“ се изменя, както следва:
 а)
 Клетка 1 „Декларация“ се изменя, както следва:
 i)
 в точка 3 думите „член 23“ се заменят с думите „член 28“;
 ii)
 след точка 3 се добавя следното:
 „T1
 Стоки без митнически статус на съюзни стоки, които се поставят под общия транзитен режим.
 T2
 Стоки с митнически статус на съюзни стоки, които се поставят под общия транзитен режим.
 T2F
 Стоки с митнически статус на съюзни стоки, които се движат между част от митническата територия на Съюза, в която не се прилагат разпоредбите на Директива 2006/112/ЕО на Съвета (*1) или на Директива 2008/118/ЕО на Съвета (*2), и държава с общ транзитен режим.
 (*1) Директива 2006/112/ЕО на Съвета от 28 ноември 2006 г. относно общата система на данъка върху добавената стойност (ОВ L 347, 11.12.2006 г., стр. 1)."
 (*2) Директива 2008/118/ЕО на Съвета от 16 декември 2008 г. относно общия режим на облагане с акциз и за отмяна на Директива 92/12/ЕИО (ОВ L 9, 14.1.2009 г., стр. 12).“;"
 б)
 в „Клетка 18: Идентификационни данни и националност на транспортното средство при отпътуване“, втора част, думите „отговорното лице“ се заменят с думите „титуляря на режима“;
 в)
 не засяга българската версия;
 г)
 не засяга българската версия;
 д)
 не засяга българската версия;
 е)
 не засяга българската версия;
 ж)
 в Клетка 33: „Тарифен код“, първа част,второто тире се заменя със следното: „— в Конвенцията се предвижда, че използването ѝ е задължително.“ и в третата част думите „страна от ЕАСТ“ се заменят с думите „държава с общ транзитен режим“;
 з)
 в Клетка 40: „Митнически манифест/предходен документ“ думите „предходното митническо направление“ се заменят с думите „предходния митнически режим“;
 и)
 в Клетка 44: „Допълнителна информация, представени документи, удостоверения и разрешителни“